ตลาดหุ้นเอเชียปรับตัวขึ้นภาคบ่ายนี้ รับคาดการณ์ญี่ปุ่นกระตุ้นเศรษฐกิจ
ตลาดหุ้นเอเชียส่วนใหญ้ปรับตัวขึ้นในการซื้อขายภาคบ่ายวันนี้ เนื่องจากได้รับแรงหนุนจากกระแสการคาดการณ์ที่ว่า รัฐบาลญี่ปุ่นอาจจะออกมาตรการกระตุ้นเศรษฐกิจเพิ่มเติม ภายหลังจากที่ผลผลิตภาคอุตสาหกรรมญี่ปุ่นเดือนส.ค.อ่อนตัวลง
30 ก.ย. 2558

ผู้สื่อข่าวรายงานว่า ตลาดหุ้นเอเชียส่วนใหญ้ปรับตัวขึ้นในการซื้อขายภาคบ่ายวันนี้ เนื่องจากได้รับแรงหนุนจากกระแสการคาดการณ์ที่ว่า รัฐบาลญี่ปุ่นอาจจะออกมาตรการกระตุ้นเศรษฐกิจเพิ่มเติม ภายหลังจากที่ผลผลิตภาคอุตสาหกรรมญี่ปุ่นเดือนส.ค.อ่อนตัวลง
โดยดัชนี HSI ตลาดหุ้นฮ่องกงปิดภาคเช้าที่ 20,848.44 จุด เพิ่มขึ้น 291.84 จุด, +1.42% ดัชนีเซี่ยงไฮ้คอมโพสิตปิดเช้าบวก 0.7% แตะ 3,059.36 จุด  ดัชนี SENSEX ตลาดหุ้นอินเดียเปิดวันนี้ที่ 25,986.52 จุด เพิ่มขึ้น 207.86 จุด, +0.81%
ด้านกระทรวงเศรษฐกิจ การค้า และอุตสาหกรรมของญี่ปุ่น เปิดเผยในรายงานเบื้องต้นวันนี้ว่า ผลผลิตภาคอุตสาหกรรมเดือนส.ค.ปรับตัวลง 0.5% เมื่อเทียบกับเดือนก่อนหน้า
ทั้งนี้รายงานระบุว่า ดัชนีการขนส่งในภาคอุตสาหกรรมปรับตัวลง 0.5% สู่ระดับ 95.7 ขณะที่ดัชนีสต็อกสินค้าคงคลังในภาคการผลิตขยับขึ้น 0.4% แตะที่ 114.1
สำหรับข้อมูลเศรษฐกิจของประเทศอื่นๆในวันนี้ ความเชื่อมั่นภาคธุรกิจเกาหลีใต้ยังคงอ่อนแอในเดือนก.ย. เนื่องจากอุปสงค์ภายในประเทศซบเซาลง ซึ่งเป็นสาเหตุที่ทำให้เศรษฐกิจชะลอตัวในช่วงหลายปีที่ผ่านมา
ทั้งนี้ ดัชนีความเชื่อมั่นทางธุรกิจ (BSI) ในกลุ่มผู้ผลิต ยืนอยู่ที่ 68 ในเดือนก.ย. ซึ่งไม่เปลี่ยนแปลงจากเดือนส.ค. บ่งชี้ว่า ในบรรดาธุรกิจต่างๆนั้น ผู้ที่มีมุมมองเป็นลบมีจำนวนมากกว่าผู้ที่มีมุมมองเป็นบวก
ขณะที่นักลงทุนจับตาการเปิดเผยข้อมูลเศรษฐกิจจีนได้วันพรุ่งนี้ ได้แก่ ดัชนี PMI ภาคการผลิตและภาคบริการอย่างเป็นทางการ